• আপনার প্রতিটি উপন্যাসের নামে বার বার উল্লিখিত হয়েছে কোনও না কোনও সংখ্যা— ‘ফাইভ পয়েন্ট সামওয়ান’, ‘ওয়ান নাইট অ্যাট দ্য কল সেন্টার’, ‘থ্রি মিসটেকস অফ মাই লাইফ’, ‘টু স্টেটস’, ‘রোভলিউশন টু জিরো টু জিরো’, ‘হাফ গার্লফ্রেন্ড’, ‘ওয়ান ইন্ডিয়ান গার্ল’। আপনি কি নিউমেরালজিতে বিশ্বাস করেন?
চেতন— না, ঠিক সে অর্থে নয়। আমি ব্যক্তিগতভাবে একজন ইঞ্জিনিয়র, একজন ব্যাঙ্কারও বটে। সংখ্যা আজীবন আমাকে ঘিরে থেকেছে। কিছু ভেবেচিন্তে উপন্যাসের নামে সংখ্যাগুলো আসেনি। ওরা এসেছে স্বাভাবিকভাবেই। হয়তো আমার প্রাক্তন পেশার স্মৃতি হিসেবেই এসেছে। দেখবেন, এই সংখ্যাগুলো এসেছে এলোপাথাড়িভাবেই। কোনও প্যাটার্ন এখানে নেই। কাজেই নিউমেরোলজি....। নিউমেরোলজি মানে লাকি নাম্বারকে খোঁজা। উপন্যাসের নামে উল্লিখিত নম্বরগুলোকে কি ‘লাকি’ বলা যায়? তার মধ্যে অনেক সিক্রেট ব্যাপারও থাকে। এখানে তেমন কিছু নেই।
• কোনও অ্যানাগ্রাম... বা ওই জাতীয় কিছু যদি মনে করে কেউ?
চেতন— (হেসে) না না, তেমন কিছুই নেই।
• আপনার একটি বই ‘হোয়াট ইয়ং ইন্ডিয়া ওয়ান্টস’। এই ‘ইয়ং ইন্ডিয়া’ ব্যাপারটা কী? এরা কি কোনও হোমোজেনিয়েস বর্গ? ‘ইয়ং ইন্ডিয়া’ বলে একটা কোনও বর্গ কি থাকতে পারে?
চেতন— আমি তরুণ ভারত-কে একটা হোমোজেনিয়াস সত্তা হিসেবেই দেখি। সাংস্কৃতিকভাবে সব মানুষই আলাদা। কিন্তু, যখন জীবিকার কথা আসে, চাকরির কথা আসে, তখন একটা সমসত্তা দেখা যায় বইকি।
• তরুণদের কাছে জীবিকা হিসেবে চাকরিই কি একমাত্র অপশন? মুক্ত পেশা, ব্যবসা— এগুলোর কথা কি তারা ভাবে না?
চেতন— আমার অভিজ্ঞতা থেকে জানি, অধিকাংশ ভারতীয় তরুণই আজ জীবিকা বলতে চাকরির কথাই ভাবে। দুটো জিনিসকে তারা প্রায়োরিটি দেয়— মেরি নোকরি-মেরি ছোকরি অথবা মেরা ছোকরা। ব্যস্ আর কিছুই নয়।

• কিন্তু এই মানসিকতা কি একান্তভাবে একটি বিশেষ সম্প্রদায়ের তরুণের নয়? সচ্ছ্বল মধ্যবিত্তরাই একমাত্র এভাবে ভাবে।
চেতন— না, তা কেন হবে? আজ একজন কৃষকের ছেলেও কলেজে যাচ্ছে, চাকরি করতে চাইছে। গ্রামের ইস্যুগুলোও নাগরিক ছাঁচ পাচ্ছে। গ্রামীণ তরুণের একটা বড় অংশ আজ আর কৃষিজীবিকায় থাকতে চায় না। আর সেভাবে দেখলে, আমি একজন আরবান লেখক। নাগরিকতাই আমার লেখার মূল সুর।
• কলকাতার তরুণদের বিষয়ে আপনার মতামত কী? আপনি কি তাদের চেনেন? তাদের কি কোনও আলাদা বৈশিষ্ট্য রয়েছে?
চেতন— কলকাতার তরুণদের একটা বৈশিষ্ট্য আমার চোখে পড়েছে, সেটা হল— শিল্প-সংস্কৃতির প্রতি তাদের অদম্য আগ্রহ। দেশের অন্য কোথাও আমি শিল্প-সংস্কৃতি নিয়ে তরুণদের এতটা মাথা ঘামাতে দেখিনি। লেখালিখি, পেন্টিং, পারফর্মিং আর্ট— সবকিছুতেই তাদের আগ্রহ দেশের অন্য জায়গার তরুণদের চাইতে অনেক বেশি।
• তরুণ প্রজন্মের মধ্যে পাঠকের সংখ্যা কমছে। কলকাতাও এর ব্যতিক্রম নয়।
চেতন— কথাটা হয়তো সত্যি। কিন্তু আমার পাঠকের সংখ্যাটা বাড়তির দিকেই। সাধারণভাবেই বইয়ের পাঠকের সংখ্যা কমছে। কলকাতা কোনও ব্যতিক্রম নয়। ফোন, ইন্টারনেট, সোশ্যাল মিডিয়া, অ্যাপস, ভিডিও গেমস পড়ার সময়ে ভাগ বসিয়েছে। আমরা আমাদের দিক থেকে চেষ্টা চালিয়ে যাব।
• উমবের্তো একো-র কথার প্রতিধ্বনি কি আপনি করবেন— দিস ইজ নট দ্য এন্ড অফ দ্য বুক?
চেতন— অবশ্যই করব। বই মানে আইডিয়া। সভ্যতায় আইডিয়ার চাহিদা কখনও কমবে না বলেই বিশ্বাস রাখি। বই সৃষ্টিশীলতার বিশুদ্ধতম রূপ। তার জায়গাটা থেকেই যাবে। ই-বুক হলেও সেটা বই-ই। কাগজে ছাপা হল কি হল না, সেটা বড় কথা নয়। আসল কথাটা সাহিত্য। যখন কাগজ আবিষ্কার হয়নি, তখন পাথরখণ্ডে সাহিত্য রচিত হয়েছে। কাগজের বই কি স্টোন ট্যাবলেটের কাছে একটা থ্রেট ছিল? সে কথা কেউ বলবে না। ফলে কাগুজে বইকে যদি ই-বুক রিপ্লেস করে, ক্ষতি কোথায়?
• আপনার একাধিক উপন্যাস বলিউডে ফিল্ম হয়েছে, আপনি কি হলিউডের দিকে তাকাচ্ছেন এখন?
চেতন— না। একেবারেই নয়। আমার লেখা ভারত নিয়ে, ভারতীয়দের জন্য। আমি ভারতীয় পাঠকদের কাছেই পোঁছতে চাই। লক্ষ লক্ষ ভারতীয় পাঠকের কাছে।
• ভারতীয়রা আজকে তো একটা গ্লোবাল কমিউনিটি...
চেতন— হ্যাঁ, সেটা স্বীকার করেই বলছি কথাটা। এনআরআই কমিউনিটি-ও আমার পাঠক। বিশুদ্ধ হলিউড মুভির জন্য কাহিনি কখনও হলে হবে। আমি সচেষ্ট নই। আমি ভারত নিয়েই খুশি।

• অন্য প্রসঙ্গে একটু যাচ্ছি। নোটবাতিল-কে কী চোখে দেখছেন আপনি?
চেতন— এনিয়ে ইতিমধ্যেই আমি লিখেছি। এটা একটা কেমোথেরাপি। শেষ পর্যন্ত ভাল ফল দেবে। কিন্তু আপাতত যন্ত্রণাদায়ক। কালো টাকাকে ক্যানসার ধরলে ডিমনিটাইজেশন কেমোথেরাপি। এর সাইড এফেক্টস রয়েছে। কেমোথেরাপি যখন হয়, তখন আক্রান্ত কোষগুলো মরে, সেই সঙ্গে কিছু ভাল কোষও মরে। সেটা সহ্য করতেই হয় বৃহত্তর আরোগ্যের কথা ভেবে। কিছু লোককে তো সমস্যা পোহাতেই হচ্ছে, সেটা অস্বীকার করি কী করে? তবে আখেরে এতে ভাল হবে বলেই বিশ্বাস।
• বাংলা সাহিত্য সম্পর্কে আপনার ধারণা কেমন?
চেতন— খুব বেশি নয়। অনুবাদে পড়েছি রবীন্দ্রনাথ, শরৎচন্দ্র। যেমন সবাই পড়ে...
• সাম্প্রতিক সাহিত্য?
চেতন— না। পড়া নেই। তবে পড়ব, আশা রাখি।
• শেষ প্রশ্ন, আপনি কি একজন পজিটিভিস্ট?
চেতন— হ্যাঁ সচেতনভাবেই আমি একজন পজিটিভিস্ট। ১০০ শতাংশ না-হলেও ৮০-৯০ শতাংশ তো বটেই।